Εντολή εκκένωσης για προληπτικούς λόγους, δόθηκε για τους οικισμούς Κοντοδεσπότι και Σταυρό στο Δήμο Διρφύων – Μεσσαπίων στην Εύβοια, λόγω της πυρκαγιάς που ξέσπασε νωρίτερα σε δασική έκταση στην περιοχή και πλέον έχει λάβει μεγάλες διαστάσεις.

Ήδη έχει εκκενωθεί ο οικισμός Κοντοδεσπότι, με τους κατοίκους να απομακρύνονται με ασφάλεια, σύμφωνα με όσα είπε στην ΕΡΤ ο δήμαρχος Διρφύων – Μεσσαπίων, ο οποίος τόνισε πως η φωτιά κατευθύνεται προς τα Ψαχνά.

«Η προληπτική εκκένωση του χωριού Κοντοδεσπότι έχει ολοκληρωθεί. Τώρα περιμένουμε να δούμε τη συμπεριφορά της φωτιάς για να προχωρήσουμε και στην εκκένωση του χωριού Σταύρος» σημείωσε ο κ. Γιώργος Ψαθάς μιλώντας στο ΑΠΕ-ΜΠΕ.

Στην περιοχή αυτή την ώρα επιχειρούν κατάσβεση 60 πυροσβέστες με 28 οχήματα, 40 άτομα πεζοπόρο, 4 αεροπλάνα, 4 ελικόπτερα και 2 PZL.

Για την αντιμετώπιση του μετώπου έχουν μεταβεί ενισχύσεις από τη Στερεά Ελλάδα και άλλες περιοχές.

Η πυρκαγιά ξέσπασε στις 15:20, καίει πυκνό πευκοδάσος και κατευθύνεται προς τα χωριά. Σύμφωνα με την Πυροσβεστική η φωτιά είναι ανεξέλεγκτη λόγω της πυκνής καύσιμης ύλης.

Ο δήμαρχος χαρακτήρισε τη φωτιά «πολύ δύσκολη παρά το γεγονός ότι στην περιοχή έχουν συγκεντρωθεί αρκετά μέσα από την πλευρά της Πυροσβεστικής». Συμπληρώνοντας είπε: «Είναι από τις πιο δύσκολες φωτιές που έχω δει, καθώς οι ισχυροί άνεμοι που πλέον στην περιοχή οδηγούν τις φλόγες κατευθείαν στα σπίτια».

Ενισχύθηκαν οι δυνάμεις στην πυρκαγιά στην περιοχή Κοντοδεσπότι στο Δήμο Διρφύων – Μεσσαπίων Ευβοίας. Συνολικά έχουν κινητοποιηθεί 50 πυροσβέστες με 21 οχήματα, 40 άτομα πεζοπόρο, 4 Ε/Π, 4 Α/Φ & 2 PZL — Πυροσβεστικό Σώμα (@pyrosvestiki) August 12, 2018

Ενισχύονται οι δυνάμεις

«Δεν υπάρχουν πληροφορίες για σπίτια που κινδυνεύουν, αλλά έγινε προληπτικά η εκκένωση των οικισμών Κοντοδεσπότι και Σταυρός του δήμου Διρφίων και Μεσσαπίων της Εύβοιας» αναφέρει στο ΑΠΕ-ΜΠΕ αξιωματικός της Πυροσβεστικής που είναι μεταξύ εκείνων που επιχειρούν στο μέτωπο της φωτιάς.

Έχει δοθεί εντολή, όπως αναφέρει το ΑΠΕ-ΜΠΕ, να κατευθυνθούν για την κατάσβεση της πυρκαγιάς και άλλα οχήματα της πυροσβεστικής από περιοχές της Στερεάς Ελλάδας.

Παράλληλα, στην περιοχή έχουν συγκεντρωθεί και δυνάμεις της Πολιτικής Προστασίας της Περιφέρειας Στερεάς και οχήματα των δήμων.